Uit die boonste rakke | News24
Markus Els. Photo: ISO media
KLANKREGISEER, Markus Els, het met passie en toewyding sy merk in die musiekbedryf gemaak. As mens Els in drie woorde sou moet opsom, sou ek sê "onkonvensio-neel, talentvol, skepend".
In sy eie woorde sê Els: "Ek is diep, onnodig diep, vasberade en hopelik kreatief".
Els is 'n kundige klankversorger en regiseer, met 'n oor vir opkomende sangtalent en het 'n string sangers se loopbane van baan gestuur deur hul CD klankversorging te doen en die aandag van vervaardigers soos Sony en Universal Studios te trek.
Els sê hy probeer om geestelik te wees­ en hy probeer hard om nie egostïes­ te wees nie.
"Ek glo ons is almal een in die mees wetenskaplike sin."
Sy liefde vir musiek begin op laerskool.
"My sussie, Marike, het begin met musieklesse en my oom het vir haar 'n Yamaha klavierbord geskenk. Ek het gou uitgewerk ek kan dit gebruik as 'n 'synthesiser' en 'n drom-masjien. Later jare het ek stokkies gedraai van skool vir dae en op my ma se Casio klawerbord gespeel," sê hy.
Op 16 kom hy goed op dreef toe hy 'n rekenaar kry as 'n geskenk en 'n vriend vir hom 'n "Hammer head" en 'n "Little Drummer Boy" daarby gee.
Sy sussie speel 'n deurslaggewende rol in sy loopbaan.
"Marike is 'n goeie sangeres en ek begin toe om haar produk voor te berei vir haar vervaardiger. Die gehalte was goed en dit het my gelei om dit vir ander ook te doen," sê hy.
Op 19-jarige ouderdom verhuis Els na Kempton Park en ontdek hy kan 'n inkomste verdien deur hip-hop vir skaatsplankryers en 'rappers' te maak.
"Ek het baie geleer. Groepe het vrylik na my gekom. Op 'n stadium het ek met die voordeure oop geslaap, want daar was altyd groepe wat ingekom het. Dit was 'n mal stadium in my lewe,
"In my laer twintigs is ek terug in Durban en ek het allerhande kelnerwerk gedoen. Een dag oppad na werk in Umhlanga besef ek, ek kan nie so aangaan nie. Ek het daardie selfde dag my eerste pamflet uitgebring: 'Customised breaks to your liking'," sê hy.
Els se groot deurbraak kom toe hy Latoya Buthelezi ontmoet.
"Ek het haar gevra om my kamermusiek te sing en almal was gaande daaroor. Ek het vir haar 'n gratis demo CD met drie liedjies voorberei wat gelei het tot 'n kontrak met Sony.
Sony was beïndruk met die klankvoorbereiding en het my gekontak om Latoya se album op te neem. Ek het die album se voorproduksie voltooi en Sony het dit vervaardig," sê Els.
Vandag is Latoya internasionaal bekend.
Els verwerk daarna groot name soos Bandon Lee Hunt en Tresor Rizziki.
"Tresor was 'n 'rip roaring' sukses. Hy is 'n ongelooflike talentvolle liedjieskrywer en het twee groot 'hits' wat ons gemaak het vrygestel. Hy is deur Universal opgeteken.
"Dis wanneer ek besef het ek kan 'mastering' en klankversorsing doen," sê Els.
Els reken sy sukses lê daarin dat hy tegniese vlakke kan doen op 'n manier wat sensitief is vir die musiek en hy bring die goeie klanke uit. Hy bring meer groot name soos Zamal Nkabashe van Big Brother faam uit.
Op 32-jarige ouderdom ontmoet hy sy lewensmaat, Welma van der Walt. Die paartjie is nou al vier jaar saam en maak saam haar 11-jarige seun groot.
Els se trots is daarin dat hy spesialiseer in die klaarproduk.
"Wat sangers nodig het om die volgende stap [produksie] te vat. Ek probeer kuns maak, en nie net geld nie," sê hy.
Hy het reeds opnames met die plaaslike talentvolle jong sangeres, Keely Crocker gedoen en hy beoog om verdere opnames te doen.